Անսոն

Անսոն (կոր.՝ 안성시, 安城市, Anseong-si), քաղաք Հարավային Կորեայի Գյոնգի նահանգում։ Գտնվում է Սեուլից 80 կիլոմետր հեռավորության վրա։


== Պատմություն ==
Սիլլա պետության ժամանակներից Անսոնի տեղում Նեհեհոլ բնալկավայրն էր։ Անսոնը ստեղծվել է 1913 թվականի դեկտեմբերի 29-ին երեք փոքր բնակավայրերի միացման արդյունքում։ 1988 թվականին Անսոնին տրվել է քաղաքի կոչում («սի»)։


== Աշխարհագրություն ==
Անսոնը գտնվում է Գյոնգի նահանգի հարավում, արևմուտքում սահմանակից է Պիոնթեք քաղաքին, հյուսիս-արևելքում՝ Իչխոնին, հարավում՝ Չխոնանոմին, հյուսիսում՝ Յոնգինին։ Լանդշաֆտը բլրային է, ամենաբարձր կետը Սովունսան լեռն է (547 մ), մեկ այլ բարձր լեռ է Չխոչյոնսանը։ Փոքր լեռները զբաղեցնում են քաղաքի ամբողջ տարածքի 52%-ը։ Գետային համակարգը կազմում են տեղի լեռներից սկիզբ առնող փոքրիկ գետեր Անսոնգանը և Չխորյոնգանը։ Երկրաբանորեն գերակշռում են Յուրայի ժամանակաշրջանի ծագում ունեցող պինդ գրանիտները։ Քաղաքի հյուսիսում գերակշռում են Քեմբրիի ժամանակաշրջանի գնեյսները։
Կլիման քիչ է տարբերվում Կորեական թերակղզուն բնորոշ կլիմայից՝ տարվա բոլոր եղանակները վառ արտահայտվում են։ Ձմեռը սառն է և չոր, իսկ ամառը՝ խոնավ և տաք։ Օգոստոսի միջին ջերմաստիճանը 24-26°C է, իսկ հունվարինը՝ 3-5°C։ Տեղումների միջին քանակը (1990-1999 թվականներին) կազմել է 1315,7 մմ։
Տեղանքը հարմար է գյուղատնտեսությունով զբաղվելու համար, Անսոնի վարչական տարածքի 32,5 %-ը օգտագործվում է գյուղատնտեսության համար՝ հիմնականում բրնձի արդյունահանության։


== Տուրիզմ և տեսարժան վայրեր ==
Բուդդայական տաճարներ Չիլջանսան, Սոկնամասան և Չհոնյոնսա, 1989 թվականին Չիլջանսա տաճարից մի քանի նկար ընդգրկվել է Կորեայի ազգային գանձերի ցանկում՝ 269 համարի ներքո։ Բացի այդ, նշված բուդդայական տաճարներում պահվում են նաև այլ ազգային հուշարձաններ, օրինակ՝ Չիլջանսա տաճարի 18-րդ դարի հայտնի բրոնզե զանգը, Չհոյոնսա տաճարի երկու մետրանոց կոթողը, եռահարկ քարե մեհյանը, Սոկնամասա տաճարի Թեունջոն տաղավարը։
Քյոնյանսի կոնֆուցիական սրբավայր (կառուցվել է 1964 թվականին), ըստ լուսնային օրացույցի՝ երրորդ ամսի 10-ին այստեղ անցկացվում է գարնանային ծես։ Սրբավայրում պահվում են հայտնի կորեական կոնֆուցիստ քարոզիչների գրական ձեռագրեր։ 1988 թվականին սրբավայրը հայտնվել է Հարավային Կորեայի ժողովրդական ժառանգության ցուցակում։
Անկախության հուշարձան, որը կառուցվել է 1919 թվականին՝ ի պատիվ Ճապոնիայից ազատության համար պայքարողների։
Սոունսան և Չիլգյոնսան լեռներ, հայտնի վայրեր են լեռնային տուրիզմով զբաղվելու համար։ Այս լեռներից յուրաքանչյուրի վրա տեղադրվել են տուրիստական երթուղիներ։


== Կրթություն ==
Անսոնի բարձրագույն ուսումնական հաստատություններն են․

Անսոնի կանանց պոլիտեխնիկական քոլեջ
Գլխավոր բապտիստական աստվածաբանական ճեմարան
Չհոնանի համալսարան
Տոնֆի ռադիոէլեկտրոնային քոլեջ
Տեխնիկական քլոեջ Տուվոն
Ազգային համալսարան Հանգյոն


== Խորհրդանիշներ ==
Ինչպես Հարավային Կորեայի մյուս քաղաքներն ու գավառները, Անսոնը նույնպես ունի մի շարք խորհրդանիշներ․

Ծառ՝ գինկո, խորհրդանշում է շարունակական աճը։
Ծաղիկ՝ ոսկեզանգ, խորհրդանշում է քաղաքացիների խաղաղ բնավորությունը։
Թռչուն՝ կաչաղակ, խորհրդանշում է բարի մտադրությունները։
Մասկոտ (մարդ-թալիսման)՝ Պոդոգայի ժողովրդական կերպարը։


== Պատկերասրահ ==

		
		


== Տես նաև ==
Հարավային Կորեայի քաղաքների ցանկ


== Ծանոթագրություններ ==


== Արտաքին հղումներ ==
Քաղաքի պաշտոնական կայք Archived 2012-02-09 at the Wayback Machine.(անգլ.)
Քաղաքի նկարագրություն(չաշխատող հղում)(անգլ.)
Քաղաքի կայքը Galbijim վիքի հանրագիտարանում (անգլ.)